ಕ್ಯೋಟೋ_ಶಿಷ್ಟಾಚಾರ
ಕೆನಡಾ
ಕಳೆದ 17 ಡಿಸೆಂಬರ್‌ 2002ರಂದು, ಕೆನಡಾ ಈ ಒಪ್ಪಂದಕ್ಕೆ ಅನುಮೋದನೆ ನೀಡಿತು. ಇದು ಫೆಬ್ರವರಿ 2005ರಲ್ಲಿ ಜಾರಿಗೆ ಬಂದಿತು. 2008-2012ರ ಬದ್ಧತಾ ಅವಧಿಯಲ್ಲಿ ಕೆನಡಾ ತನ್ನ ಹೊರಸೂಸುವಿಕೆಗಳನ್ನು 1990ರ ಮಟ್ಟಕ್ಕಿಂತಲೂ 6%ರಷ್ಟು ಕಡಿಮೆಗೊಳಿಸಬೇಕಾಯಿತು. ಆ ಸಮಯದಲ್ಲಿ, ಹಲವು ಸಮೀಕ್ಷೆಗಳಲ್ಲಿ ಕ್ಯೋಟೋ ಶಿಷ್ಟಾಚಾರಕ್ಕೆ ಸುಮಾರು 70%ರಷ್ಟು ಸಮರ್ಥನೆ ವ್ಯಕ್ತವಾಗಿತ್ತು. ಸಾರ್ವಜನಿಕ ಸಮರ್ಥನೆ ಪ್ರಬಲವಾಗಿದ್ದರೂ ಸಹ, ಇದಕ್ಕೆ ಸ್ವಲ್ಪ ವಿರೋಧವೂ ಇತ್ತು; ಅದರಲ್ಲೂ ವಿಶೇಷವಾಗಿ, ಆಡಳಿತ ಕನ್ಸರ್ವೆಟಿವ್‌ ಪಾರ್ಟಿಯ ಮೂಲ ಕೆನಡಿಯನ್‌ ಅಲಯನ್ಸ್‌ನಿಂದ ವಿರೋಧ ವ್ಯಕ್ತವಾಯಿತು. ಇದಲ್ಲದೆ ಕೆಲವು ಉದ್ಯಮಿಗಳ ಗುಂಪುಗಳು, ಇಂಧನದ ಉದ್ದಿಮೆಗಳು U.S.ನಲ್ಲಿ ವ್ಯಕ್ತಪಡಿಸಿದ ಅಭಿಪ್ರಾಯಗಳನ್ನು ಬಳಸಿ ತಮ್ಮ ವಿರೋಧ ವ್ಯಕ್ತಪಡಿಸಿದ್ದವು, ವಿಶೇಷವಾಗಿ, U.S. ಉದ್ದಿಮೆಗಳು ಕ್ಯೋಟೋ ಶಿಷ್ಟಾಚಾರದಿಂದ ಪ್ರಭಾವಕ್ಕೊಳಗಾಗದ ಕಾರಣ, ಕೆನಡಿಯನ್‌ ಉದ್ದಿಮೆಗಳಿಗೆ ಪ್ರತಿಕೂಲವಾಗುತ್ತದೆಂಬ ಆತಂಕವಿತ್ತು. 2005ರಲ್ಲಿ ಕೆನಡಾದ ಪ್ರಮುಖ ತೈಲ ಮತ್ತು ಅನಿಲ ತಯಾರಕ ಆಲ್ಬರ್ಟಾ ಮತ್ತು ಸಂಯುಕ್ತ ಸರ್ಕಾರದ ನಡುವೆ ವಾಗ್ವಾದ ನಡೆದಿತ್ತು. 2003ರಲ್ಲಿ, ಅದು ಹವಾಮಾನ ಬದಲಾವಣಾ ಯೋಜನೆಗಳಿಗೆ $3.7 ಶತಕೋಟಿ ನಿಧಿ ಖರ್ಚು ಯೋಜನೆ ಅಥವಾ ಮುಡಿಪಾಗಿಟ್ಟಿದೆ, ಎಂದು ಒಕ್ಕೂಟ ಸರ್ಕಾರ ಹೇಳಿಕೊಂಡಿತು. ಕಳೆದ 2004ರಲ್ಲಿ, CO2 ಹೊರಸೂಸುವಿಕೆಗಳು 1990ರ ಮಟ್ಟಕ್ಕಿಂತಲೂ 27%ರಷ್ಟು ಹೆಚ್ಚಾಗಿದ್ದವು. ಇದೇ ಅವಧಿಯಲ್ಲಿ U.S.ನಲ್ಲಿ ಸಂಭವಿಸಿದ ಹೊರಸೂಸುವಿಕೆಗಳ 16%ರ ಹೆಚ್ಚಳಕ್ಕೆ ಹೋಲಿಸಿದರೆ ಇದು ಪ್ರತಿಕೂಲ ಸ್ಥಿತಿಯಲ್ಲಿರುವಂತೆ ಕಂಡುಬರುವುದು. 2006ರಲ್ಲಿ ಹೊರಸೂಸುವಿಕೆಗಳು 1990ರ ಮಟ್ಟಕ್ಕಿಂತಲೂ 21.7% ಕ್ಕೆ ಇಳಿಕೆಯಾಗಿದ್ದವು. ಜನವರಿ 2006ರಲ್ಲಿ, ಸ್ಟೀಫೆನ್‌ ಹಾರ್ಪರ್‌ ನಾಯಕತ್ವದಲ್ಲಿ ಕನ್ಸರ್ವೇಟಿವ್‌ ಅಲ್ಪಮತದ ಸರ್ಕಾರ ಚುನಾಯಿತವಾಯಿತು. ಸ್ಟೀಫೆನ್‌ ಹಾರ್ಪರ್‌ ಮುಂಚೆ ಕ್ಯೋಟೋ ಒಪ್ಪಂದಕ್ಕೆ ವಿರೋಧ ವ್ಯಕ್ತಪಡಿಸಿದ್ದರು, ಅದರಲ್ಲೂ ವಿಶೇಷವಾಗಿ ಅಂತಾರಾಷ್ಟ್ರೀಯ ಹೊರಸೂಸುವಿಕೆ ವಹಿವಾಟಿಗೆ ವಿರೋಧ ವ್ಯಕ್ತಪಡಿಸಿದ್ದರು. ಪರಿಸರ ಮಂತ್ರಿಯಾಗಿ ಸ್ಟೆಫೇನ್‌ ಡಿಯಾನ್‌ರ ಸ್ಥಾನದಲ್ಲಿ ಬಂದ ರೊನಾ ಆಂಬ್ರೂಸ್‌, ಕೆಲವು ತರಹದ ಹೊರಸೂಸುವಿಕೆಗಳ ವಹಿವಾಟುಗಳಲ್ಲಿ ಆಸಕ್ತಿ ತೋರಿಸಿ ಅನುಮೋದಿಸಿದ್ದಾರೆ. 'ಕ್ಯೋಟೋ ಒಪ್ಪಂದದಡಿ ಕೆನಡಾಕ್ಕೆ ತನ್ನ ಗುರಿ ಸಾಧಿಸುವ ಯಾವುದೇ ಅವಕಾಶಗಳಿಲ್ಲ, ಆದರೆ, U.S. ಪ್ರಾಯೋಜಿಸಿದ ಏಷ್ಯಾ-ಪ್ಯಾಸಿಫಿಕ್‌ ಪಾರ್ಟ್ನರ್ಷಿಪ್‌ ಆನ್‌ ಕ್ಲೀನ್‌ ಡೆವೆಲಪ್ಮೆಂಟ್‌ ಅಂಡ್‌ ಕ್ಲೈಮೇಟ್‌ ಸಭೆಯಲ್ಲಿ ಪಾಲ್ಗೊಳ್ಳಲು ಉತ್ಸುಕವಾಗಿದೆ' ಎಂದು ರೊನಾ ಆಂಬ್ರೂಸ್‌ 25 ಏಪ್ರಿಲ್‌ 2006ರಂದು ಹೇಳಿಕೆ ನೀಡಿದರು. ಈ ಏಷ್ಯಾ-ಪ್ಯಾಸಿಫಿಕ್‌ ಸಹಭಾಗಿತ್ವದತ್ತ ನಾವು ಕಳೆದ ಕೆಲವು ತಿಂಗಳಿಂದಲೂ ಎದುರು ನೋಡುತ್ತಿರುವೆವು, ಏಕೆಂದರೆ, ನಮ್ಮ ಸರ್ಕಾರ ನಡೆಯಬೇಕಾದ ದಿಶೆಯೊಂದಿಗೇ ಅದರ ಪ್ರಮುಖ ತತ್ವಗಳು ಹೊಂದಿಕೊಳ್ಳುತ್ತಿವೆ' ಎಂದು ರೊನಾ ಆಂಬ್ರೂಸ್‌ ವರದಿಗಾರರಿಗೆ ತಿಳಿಸಿದರು. ಕ್ಯೋಟೋ ಪ್ರಮಾಣಗಳೊಂದಿಗೆ ಹೊಂದಿಕೊಳ್ಳುವ ಯತ್ನಗಳಿಗೆ ಸಹಾಯಧನದಲ್ಲಿ ಕಡಿವಾಣ ಹಾಗೂ ಹಾರ್ಪರ್‌ ಸರ್ಕಾರ ಇದರ ಸ್ಥಾನದಲ್ಲಿ ಹೊಸ ಯೋಜನೆ ರೂಪಿಸುತ್ತಿರುವುದರ ಬಗ್ಗೆ 2 ಮೇ 2006ರಂದು ವರದಿಯಾಯಿತು. ನವೆಂಬರ್‌ 2006ರಲ್ಲಿ ನಡೆದ UN ಹವಾಮಾನ ಬದಲಾವಣೆ ಕುರಿತು ಸಮ್ಮೇಳನದಲ್ಲಿ ಸಹ-ಅಧ್ಯಕ್ಷತೆ ವಹಿಸಿದ್ದ ಕೆನಡಾ ಸರ್ಕಾರದ ನಿಲುವು ಪರಿಸರ ಸಂಘಟನೆಗಳು ಮತ್ತು ಇತರೆ ಸರ್ಕಾರಗಳಿಂದ ವ್ಯಾಪಕ ಟೀಕೆಗಳಿಗೆ ಒಳಗಾದವು. 4 ಜನವರಿ 2007ರಂದು, ರೊನಾ ಆಂಬ್ರೂಸ್‌ ಪರಿಸರ ಸಚಿವಾಲಯದಿಂದ ಅಂತರ-ಸರ್ಕಾರಿ ವ್ಯವಹಾರಗಳ ಸಚಿವರಾದರು. ಪರಿಸರ ಖಾತೆಯನ್ನು ಜಾನ್ ಬೇಯ್ರ್ಡ್‌ರಿಗೆ ನೀಡಲಾಯಿತು. ಇವರು ಖಜಾನೆ(ಬೊಕ್ಕಸ) ಮಂಡಳಿಯ ಮಾಜಿ ಅಧ್ಯಕ್ಷರಾಗಿದ್ದರು.ಕೈಗಾರಿಕೆಗಳಿಗೆ ಹೊರಸೂಸುವಿಕೆಗಳ ತಡೆಗಟ್ಟುವ ಗುರಿಗಳನ್ನು ನಿಗದಿಪಡಿಸುವುದಕ್ಕಾಗಿ ಒಕ್ಕೂಟದ ಸಂಯುಕ್ತ ಸರ್ಕಾರ ಶಾಸನ ಹೊರಡಿಸಿತ್ತು. ಆದರೆ ಅದು 2012ರ ತನಕ ಜಾರಿಗೊಳ್ಳುವುದಿಲ್ಲ. ಕ್ಯೋಟೋದ 1990 ರ ಪ್ರಮಾಣಿತ ಅವಧಿಗೆ ಬದಲಾಗಿ, ಇದರ ಮೂಲ ಅವಧಿ ಈಗ 2006 ಆಗಲಿದೆ. ಶಾಸನದಲ್ಲಿ ಬದಲಾವಣೆ ತರಲು ಸರ್ಕಾರ ವಿರೋಧ ಪಕ್ಷಗಳೊಂದಿಗೆ ಮಾತುಕತೆ ನಡೆಸುತ್ತಿದೆ.ಕ್ಯೋಟೊ ಶಿಷ್ಟಾಚಾರದಡಿ ಕೆನಡಾ ತನ್ನ ಜಾಗತಿಕ ಹವಾಮಾನ ಬದಲಾವಣೆ ಬದ್ಧತೆಗಳಿಗೆ ಅನುಗುಣವಾಗಿ ಸರ್ಕಾರದ ಮೇಲೆ ಒತ್ತಾಯಿಸಲು ಲಿಬರಲ್‌ ಪಕ್ಷದ ಪಾಬ್ಲೊ ರಾಡ್ರಿಗ್ಜ್‌ ಒಂದು ಖಾಸಗಿ ಸದಸ್ಯರ ಮಸೂದೆಯನ್ನು ಪ್ರಸ್ತಾಪಿಸಿದರು. ಲಿಬರಲ್‌ಗಳ ಬೆಂಬಲದೊಂದಿಗೆ, ನ್ಯೂ ಡೆಮೊಕ್ರಟಿಕ್‌ ಪಾರ್ಟಿ ಮತ್ತು ಬ್ಲಾಕ್‌ ಕ್ಯೂಯೆಬೆಕೊಯ್‌ ಮತ್ತು ಸರ್ಕಾರದ ಅಲ್ಪಮತ ಸ್ಥಿತಿಯ ಕಾರಣ, ಮಸೂದೆಯನ್ನು ಹೌಸ್‌ ಆಫ್‌ ಕಾಮನ್ಸ್‌ನಲ್ಲಿ 14 ಫೆಬ್ರವರಿ 2007ರಂದು 161-113 ಮತಗಳಿಂದ ಅಂಗೀಕರಿಸಲಾಯಿತು. ಸೆನೇಟ್‌ ಮಸೂದೆ ಅಂಗೀಕರಿಸಿದ ನಂತರ 22 ಜೂನ್‌ 2007ರಂದು ರಾಯಲ್‌ ಅಸೆಂಟ್‌ ನ ಸಮ್ಮತಿ ಪಡೆಯಿತು. ಆದರೂ, ಆರ್ಥಿಕ ಕಾರಣಗಳನ್ನು ನೀಡಿದ ಸರ್ಕಾರ, 60 ದಿನಗಳೊಳಗೆ ವಿಸ್ತೃತ ಯೋಜನೆ ತಯಾರಿಸುವಂತೆ ಒತ್ತಾಯಿಸುವ ಈ ಮಸೂದೆಯನ್ನು ನಿರ್ಲಕ್ಷ್ಯಿಸಿತು. ಕ್ಯೋಟೋ ಶಿಷ್ಟಾಚಾರದಡಿ ಹಸಿರುಮನೆ ಅನಿಲ ಹೊರಸೂಸುವಿಕೆಗಳ ಕಡಿತಗೊಳಿಸುವ ಕ್ರಮದೊಂದಿಗೆ ಹೊಂದಿಕೊಳ್ಳದ ಒಕ್ಕೂಟ ಸರ್ಕಾರದ ವಿರುದ್ಧ ಫ್ರೆಂಡ್ಸ್‌ ಆಫ್‌ ದಿ ಅರ್ತ್‌ ಸಂಘಟನೆಯು ಮೇ 2007ರಲ್ಲಿ ಮೊಕದ್ದಮೆ ಹೂಡಿತು. ಕೆನಡಾ ದೇಶದ ಮೇಲಿರುವ ಅಂತಾರಾಷ್ಟ್ರೀಯ ಒಪ್ಪಂದ ಉಲ್ಲಂಘಿಸುವ ವಾಯುಮಾಲಿನ್ಯ ತಡೆಗಟ್ಟುವ ಬಗ್ಗೆ ಕೆನಡಿಯನ್‌ ಪರಿಸರೀಯ ರಕ್ಷಣಾ ಕಾಯಿದೆಯ ಒಂದು ವಿಧಿಯು ಈ ನಿರ್ಬಂಧಕ್ಕೆ ಆಧಾರವಾಗಿತ್ತು. ಒಪ್ಪಂದಕ್ಕೆ ಕೆನಡಾದ ನಿರ್ಬಂಧವು 2008ರಲ್ಲಿ ಆರಂಭವಾಯಿತು.ಸಂಯುಕ್ತ ನೀತಿ ಏನೇ ಇರಲಿ, ಕ್ಯುಯೆಬೆಕ್‌, ಆಂಟಾರಿಯೊ, ಬ್ರಿಟಿಷ್‌ ಕೊಲಂಬಿಯಾ ಮತ್ತು ಮ್ಯಾನಿಟೊಬಾ ಸೇರಿದಂತೆ ಕೆಲವು ಪ್ರಾಂತ್ಯಗಳು, ವೆಸ್ಟರ್ನ್‌ ಕ್ಲೈಮೇಟ್‌ ಇನಿಷ್ಯೇಟಿವ್‌ನ ಅಂಗವಾಗಿ ಹೊರಸೂಸುವಿಕೆಗಳನ್ನು ಕಡಿಮೆ ಮಾಡಲು ನೀತಿನಿಯಮಗಳನ್ನು ಅನುಸರಿಸುತ್ತಿವೆ. ಆಲ್ಬರ್ಟಾ ಕಾರ್ಬನ್‌ ಆಫ್ಸೆಟ್‌ ಪ್ರೊಗ್ರಾಮ್‌ನ್ನು 2003ರಿಂದಲೂ ಜಾರಿಗೊಳಿಸಿದೆ .ಹವಾಮಾನ ಬದಲಾವಣೆಯ ಅಪಾಯವನ್ನು ಸೂಕ್ಷ್ಮವಾಗಿ ಪರಿಗಣಿಸಲಾಗಿದೆ. ಮುಂದಿನ ಪೀಳಿಗೆಗಳ ಸುರಕ್ಷತೆ ಮತ್ತು ಆರೋಗ್ಯ ಕಾಪಾಡಲು ಎಲ್ಲಾ ಅಗತ್ಯ ಬದಲಾವಣೆಗಳನ್ನು ಮಾಡುವಂತೆ ಕೆನಡಾದ ರಾಜಕಾರಣಿಗಳ ಮೇಲೆ ಒತ್ತಡ ಹೇರಲು ಕೆನಡಾದಲ್ಲಿನ ಪರಿಸರವಾದಿ ಸಂಘಟನೆಗಳು ಒಟ್ಟಾಗಿ ಸಹಕರಿಸುತ್ತಿವೆ. ಭಾಗವಹಿಸುವ ಸಂಘಟನೆಗಳು ಕ್ಯೋಟೋಪ್ಲಸ್‌ ಎಂಬ ಮನವಿ ಸಿದ್ದಪಡಿಸಿವೆ. ಇದಕ್ಕೆ ಅನುಮೋದಿಸುವವರು ಕೆಳಕಂಡ ಸಂಹಿತೆಗಳಿಗೆ ಬದ್ಧರಾಗುತ್ತಾರೆ: • ಹಸಿರುಮನೆ ಅನಿಲ ಹೊರಸೂಸುವಿಕೆಗಳನ್ನು 1990ರ ಮಟ್ಟದಿಂದ 2020ರಷ್ಟರೊಳಗೆ ಕನಿಷ್ಟ ಪಕ್ಷ 25%ರಷ್ಟು ಕಡಿಮೆ ಮಾಡಲು ರಾಷ್ಟ್ರೀಯ ಉದ್ದೇಶದ ಜಾರಿಗಾಗಿ ಪ್ರಾಧಿಕಾರ ರಚನೆ; • ಈ ಗುರಿ ತಲುಪಲು ಪರಿಣಾಮಕಾರಿ ರಾಷ್ಟ್ರೀಯ ಯೋಜನೆ ಜಾರಿಗೊಳಿಸಿ, ಇಂಗಾಲವನ್ನು ಸೀಮಿತ ಮಟ್ಟಗಳಲ್ಲಿ ಬಳಸಿ, ಆರ್ಥಿಕತೆ ನಿರ್ಮಾಣ ಮಾಡುವುದರಲ್ಲಿ ಅಭಿವೃದ್ಧಿಶೀಲ ದೇಶಗಳಿಗೆ ನೆರವು ನೀಡುವುದು; ಹಾಗೂ • ಡಿಸೆಂಬರ್‌ 2009ರಲ್ಲಿ ಕೋಪೆನ್‌ಹ್ಯಾಗನ್‌ನಲ್ಲಿ ನಡೆಯಲಿರುವ ಯುನೈಟೆಡ್‌ ನೇಷನ್ಸ್ ಕ್ಲೈಮೇಟ್‌ ಚೇಂಜ್‌ ಕಾನ್ಫೆರೆನ್ಸ್‌ನಲ್ಲಿ ಕ್ಯೋಟೋ ಶಿಷ್ಟಾಚಾರದ ಎರಡನೆಯ ಸದೃಢ ಹೆಜ್ಜೆಯನ್ನು ಅಯ್ದುಕೊಳ್ಳುವುದು.ಕ್ಯೋಟೋಪ್ಲಸ್‌ಕೂಡಾ ಒಂದು ಹವಾಮಾನ ಬದಲಾವಣೆಗೆ ಸರಕಾರಗಳ ತ್ವರಿತ ಕಾರ್ಯಾಚರಣೆಗಾಗಿ ಹುಟ್ಟಿಕೊಂಡ ರಾಷ್ಟ್ರೀಯ, ಪಕ್ಷಾವಲಂಬಿಯಲ್ಲದ, ಕೋರಿಕೆಯ ಮೇರೆಗೆ ಕ್ರಮಗಳನ್ನು ಗಮನಿಸುವ ಸಂಘಟನೆಯಾಗಿದೆ. ಕ್ಲೈಮೆಟ್ ಆಕ್ಷನ್‌ ನೆಟ್ವರ್ಕ್‌ ಕೆನಡಾ, ಸಿಯರಾ ಕ್ಲಬ್‌ ಕೆನಡಾ, ಸಿಯರಾ ಯುತ್ ಕೋಯಲಿಷನ್‌, ಆಕ್ಸ್‌‍ಫಾಮ್‌ ಕೆನಡಾ, ಕೆನಡಿಯನ್ ಯುತ್‌ ಕ್ಲೈಮೆಟ್‌ ಕೋಯಲಿಷನ್‌, ಗ್ರೀನ್‌ಪೀಸ್‌ ಕೆನಡಾ, KAIROS: ಕೆನಡಿಯನ್‌ ಎಕ್ಯುಮೆನಿಕಲ್‌ ಜಸ್ಟಿಸ್‌ ಇನಿಶಿಯೆಟೀವ್ಸ್‌ ಅಂಡ್‌ ಡೇವಿಡ್‌ ಸುಜುಕಿ ಫೌಂಡೇಶನ್‌ ಸೇರಿದಂತೆ ಸುಮಾರು ಐವತ್ತು ಪಾಲುದಾರ ಸಂಸ್ಥೆಗಳಿವೆ.